વૃશ્ચિક (ન,ય) - તમે જીવનમાં શાંતિ માટે વલખાં મારી રહયાં છો -પરિસ્થિતિઓના વમળમાં જે ફસાયેલા હોવાની વેદના અનુભવી રહયાં છો તેમાંથી બહાર આવવાનું કામ એટલું સરળ નથી અને આ તબક્કે તમે જે ઇચ્છો છો તે તમને એટલું ઝડપથી સિધ્ધ થઈ જાય તે પણ શક્ય નથી. તમે ધીરજ રાખો-શાંતિ રાખો તે જરૂરી છે. હા, વિક્રમનું આ નવ વર્ષ તમને સમજવાનું ફાવે તો તમારી યાત્રા હવે મંઝિલ તરફની જ હોવાનો અનુભવ તમને કરાવી શકે છે. પણ, કોઈ જાતનું ઉછાંછળાપણું રાખશો નહિ, ખૂબ જ ગંભીર બનીને એક પછી એક પ્રશ્નોને સમજવામાં કાબેલિયત કેળવજો. તમારા જીવનના અમુક પ્રશ્નો ઉકેલવામાં આ નવું વર્ષ તમારી વ્હારે આવશે પણ,તેના ભરોસે તમે સાવ બેફિકર થઈને તમે જો અમુક દિશાઓમાં આગળ વધી ગયાં તો,તમારાં સ્વપ્ન તમે જાતે જ રગદોળી નાખશો ! તમારી રાશિનાં પરણવા યોગ્ય યુવકો-યુવતીઓને હવે લગ્ન -વિવાહ સંપન્ન કરવા માટે ઝાઝી રાહ જોવી નહિ પડે. સુયોગ્ય પાત્રોની તલાશ કરતાં તમને વિક્રમના આ નવ વર્ષ દરમ્યાન તમને સફળતા મળશે અને લગ્ન-વિવાહ ઉપરાંત, તમારાં બીજાં પણ અટકેલાં વધુ કામો આ નવા વરસ દરમ્યાન પાર પડવાની દિશામાં આગળ વધશે. વૃશ્ચિક રાશિના વિદ્યાર્થીઓએ માટે તેમની માનસિક શક્તિમાં હવે થોડો સુધારો જોવા મળશે પરંતુ,નસીબનો સાથ હજુ રાહ જોવડાવશે તેમ લાગે છે. કોઈ કામચલાઉ સફળતા વિક્રમના આ નવા વર્ષ દરમ્યાન તમને મળી શકે પણ તેને તમારા દૂર ભવિષ્ય સાથે ખાસ સંબંધ નહિ હોય ! તમને તમારાં જૂનાં આયોજનો પાર પાડવામાં હજુ મુશ્કેલીઓ નડશે પણ,તમારે વિક્રમના આ નવા વરસમાં નવું કોઈ આયોજન હાથમાં લઈ પાર પાડવા કોશિશ કરવી જેથી તમને અનુભવે સમજાઈ શકે કે, હવે પછીનો સમય તમને નવા કામકાજમાં નડવાનો નથી બલ્કિ આયોજનના સ્વભાવ મુજબ તમને એમાં સફળતા અપાવવા સક્ષમ છે. અન્યો સાથેની ગેરસમજો તેમજ મંદુખ જેવી બાબતો દૂર કરવામાં તમે આ વર્ષ દરમ્યાન સફળ નીવડશો.તમારી સાથેના લોકોનો સાથ-સહકાર તમને અહિ મળવા લાગશે અને તમને એવો અનુભવ હવે થવા લાગશે કે જગતમાં તમારું પોતાનું કોઈક છે અથવા તમારો સાથ નિભાવવા વાળું પણ કોઈક તમારી સાથે જ છે ! તમને વ્યસનો-કુટેવોને વિક્રમના આ નવ વર્ષ દરમ્યાન ત્યાગ કરવાની ખાસ સલાહ છે. અને એમ કરવાથી તેનાં સુખદ ફળ તમને તરત જ ચાખવા મળશે તેમાં કોઈ સંદેહ નથી. તમારી ક્ષમતા તેમજ મનોશક્તિ વગેરેમાં અમુક હકારાત્મક પરિવર્તનો સૂચવતા આ નવા વર્ષમાં તમને તમારી નિરીક્ષણ શક્તિ કામે લગાડવાની ખાસ સલાહ આપી શકાય. આ રાશિના વેપારીઓ માટે હવે ધીમે-ધીમે અનુકૂળ વાતાવરણ બનવા લાગે તેવી સંભાવના છે. પોતાની કાર્ય પધ્ધતિ અથવા નવાં આવનારાં માણસોની કુનેહ-કુશળતા તમને તમારાં વેપારમાં અમુક નોંધપાત્ર લાભ કરાવી જશે. અનુકૂળ પરિવર્તનો જોવા મળશે, તમારી પાસે તે ધ્યાને લેવાની યોગ્યતા હોવી જોઈશે ! (આલેખન: ડો. કૌશિક કુમાર દીક્ષિત. - મો: 93289 27029)